แอร์เอเชียวิ่งฉิวข่าวดีอื้อ
บิ๊กโอ่ทะยานไกลชูกำไรไตรมาส3ยันดอนเมืองต.ค.
6 ก.ค. 2555

บิ๊กโอ่ทะยานไกลชูกำไรไตรมาส3ยันดอนเมืองต.ค.
AAV เฮ ราคาหุ้นวิ่งขึ้นถึงจอง 3.70 บาทแล้ว “ทัศพล” ยันพื้นฐานแข็งปั๋ง เปิดบริการดอนเมือง 1 ต.ค. ไตรมาส 3 ไม่ขาดทุน โรดโชว์เรียกความมั่นใจ
หุ้นเอเชีย เอวิเอชั่น (AAV) ผู้ถือหุ้นใหญ่และผู้บริหารสายการบินไทยแอร์เอเชีย วันที่ 5 ก.ค. ราคาหุ้นบวกต่อ 0.10 บาท ปิดที่ 3.70 บาท เท่ากับราคาที่เสนอขายประชาชนครั้งแรก (ไอพีโอ) ได้เป็นวันแรก นับตั้งแต่เห็นครั้งเดียวเมื่อวันที่หุ้นเข้าซื้อขายวันแรก 31 พ.ค.ที่ผ่านมา 
นายทัศพล แบเลเว็ลด์ ประธานเจ้าหน้าที่บริหาร AAV เปิดเผยว่า ราคาหุ้น AAV ยังมีโอกาสไปได้ไกลกว่านี้ หากพิจารณาจากปัจจัยพื้นฐาน โดยมั่นใจว่าไตรมาส 3 ปีนี้จะมีกำไร คงไม่ขาดทุนเหมือนทุกปีที่ผ่านมา ซึ่งไตรมาส 3 เป็นช่วงโลว์ซีซัน ฝนตก คนเดินทางน้อย แต่ปีนี้ได้ราคาน้ำมันที่ลดลงมาช่วย ทั้งนี้ราคาน้ำมันที่ลดลง กว่าบริษัทจะรับผลประโยชน์จะล่าช้ากว่าราคาในตลาดประมาณ 1 เดือน 
สำหรับไตรมาส 2 กำไรจะออกมากลางๆ เทียบกับประมาณการและช่วงเดียวกันปีก่อน ซึ่งยอดขายโตประมาณ 30% และแนวโน้มไตรมาส 4 ต่อเนื่องถึงไตรมาสแรกปีหน้าเป็นช่วงไฮซีซันของธุรกิจการบิน 
“AAV ดีทุกอย่าง ทั้งการเติบโตสูง การบริหารจัดการ ขาดแต่เพียงความมั่นใจของนักลงทุน เพราะไม่เข้าใจเรื่องการขายหุ้นบิ๊กล็อตของผู้บริหาร แต่เมื่อผมเดินสายไปนำเสนอข้อมูล (โรดโชว์) พร้อมชี้แจงข้อเท็จจริง ก็ทำให้นักลงทุนมีความเข้าใจ และพร้อมจะเข้าลงทุนในหุ้นตัวนี้ แม้ราคาหุ้นขึ้นมาเท่ากับราคาจองแล้ว ผมก็ยังไม่หยุดการโรดโชว์” นายทัศพล กล่าว
ที่ผ่านมา ประธานเจ้าหน้าที่บริหาร AAV ได้ไปโรดโชว์ที่บริษัทหลักทรัพย์ชั้นนำ 8 แห่ง เช่นที่ จ.เชียงใหม่ อุดรธานี และ อ.หาดใหญ่ และวันที่ 5 ก.ค. ได้ให้ข้อมูลที่ บล.ไทยพาณิชย์ 
กรณีที่รัฐบาลต้องการให้สายการบินต้นทุนต่ำ หรือโลว์คอสต์แอร์ไลน์ ไปให้บริการที่สนามบินดอนเมืองเร็วขึ้น 1 เดือน เป็นวันที่ 1 ส.ค. 2555 นั้น นายทัศพล กล่าวว่า แอร์เอเชียยังคงยืนยันที่จะย้ายไปให้บริการที่สนามบินดอนเมืองตามกำหนดเดิม วันที่ 1 ต.ค. 2555 เพราะได้แจ้งข้อมูลไปให้ลูกค้าและผู้เกี่ยวข้องทุกฝ่ายแล้ว 
“คงจะเปลี่ยนแปลงกลับไปกลับมาลำบาก เพราะเราแจ้งลูกค้าไปแล้ว และจะต้องใช้เวลาในการจัดทำสำนักงานพร้อมติดตั้งเครื่องไม้เครื่องมือต่างๆ” นายทัศพล กล่าว
นักวิเคราะห์ บล.ทิสโก้ วิเคราะห์ว่า AAV ได้ประโยชน์จากบริษัท ท่าอากาศยานไทย (AOT) ส่งเสริมให้สายการบินต้นทุนต่ำมาใช้สนามบินดอนเมือง ด้วยการลดค่าธรรมเนียมการขึ้นลงของอากาศยาน 95% และลดค่าธรรมเนียมอื่นๆ อีก โดยราคาหุ้นและมูลค่าการซื้อขายเริ่มขยับอย่างมีนัยสำคัญ มูลค่าเหมาะสม 4.15 บาท 
ปัจจุบันนักวิเคราะห์ส่วนใหญ่ให้ราคาเป้าหมาย AAV สูงกว่า 4 บาทต่อหุ้น เพราะได้รับประโยชน์โดยตรงจากราคาน้ำมันที่ลดลง และแนวโน้มการเติบโตจะสูงขึ้นมากหลังย้ายไปสนามบินดอนเมือง